
· Avdelingenes årsplaner for 2006

Innledning

Sentrale grunnlagsdokumenter for årsplanene er kvalitetsrapportene, strategiplaner og departementale føringer gjennom budsjettskriv. Årsplanene fra avdelingene skal fungere som  kortfattede handlingsplaner for det kommende året. Det er gitt føringer fra høgskoleadministrasjonen til utforming, innhold og lengde, både for å lette og strukturere arbeidet, men også for at planene skal tjene sin hensikt som egnede styringsdokumenter for besluttende organer. 

Kvalitetsrapporten som ble lagt fram for Høgskolestyret på møte i november, ga en grundig gjennomgang av er sterke og svake ved virksomheten, bygd opp om de sju vedtatte kvalitetsdimensjonene inntakskvalitet, programkvalitet, undervisningskvalitet, styringskvalitet, rammekvalitet, relevans og resultatkvalitet. For hver av disse dimensjonene har styret gitt klare føringer på tiltak og ansvarsfesting på områder det skal fokuseres spesielt på. For en del av tiltakene er ansvaret plasser på virksomhetsnivå. For de områdene hvor avdelingene er gitt et eksplisitt ansvar, bør dette gjenfinnes i årsplanene. 

Når resultatene fra sentralt gjennomførte undersøkelser knyttet til programkvalitet, rammekvalitet og resultatkvalitet foreligger, vil dette gi et bedret grunnlag for å beslutte hvilke ytterlige tiltak som bør prioriteres. 

Departementets mål for høyskolene bør også gjenfinnes og kommenteres i avdelingenes årsplaner. Oppsummert peker departementet på følgende:

· sikre studietilbud i samsvar med regionale behov

· studentene skal gjennomføre på normert tid

· samarbeide internasjonalt og bruke det internasjonale kunnskapstilfanget

· styrke faglig ledelse

· samarbeide regionalt om å utvikle nye utdanningstilbud

· samarbeide regionalt om innovasjon, FoU og utviklingsarbeid

· formidle resultatene av FoU og utviklingsarbeid til allmennheten

· medvirke til et mindre kjønnsdelt arbeidsliv

På bakgrunn av malen som ble sendt ut fra HA, er årsplanene bygd opp om følgende hovedpunkter:

1. Utdanning.

2. Forskning, utvikling og formidling.

3. Internasjonalisering.

4. Administrasjon, personal, helse, arbeidsmiljø og sikkerhet.

5. Avdelingens samfunnsrolle, eksternfinansiert virksomhet, randsoneinstitusjoner og innovasjon.

I tillegg kan avdelingene også kommentere spesielle forhold innenfor bygg og leieforhold og budsjett og økonomi.

Årsplaner og kompetansehevingsplaner er utarbeidet for første gang. Det er utført mye kvalitativt godt arbeid i løpet av kort tid. Vesentlige sider ved avdelingenes virksomhet skal komprimeres i kortfattede dokumenter. Det kan fokuseres mer på de vesentligste tiltakene og det kunne vært en mer selektiv siling i omtalen av hvilke tiltak som skal iverksettes for kommende år. Hovedinntrykket er likevel at planene er konkrete, tidsangitte og etterprøvbare og at de vil fungere som egnede rapporterings- og styringsdokumenter. Årsplanene vil danne et godt grunnlag for de avdelingsvise styringsdialogmøtene.

Totalt sett kommenterer årsplanene svært mange tiltak. Denne saken vil spesielt fokusere på de 4 første hovedpunktene.  

Utdanning

Rekruttering 

 De fleste studietilbudene ved HiST har god søkning. Det er av avgjørende betydning å opprettholde god søkning for å rekruttere dyktige og motiverte studenter. Inntakskvaliteten er viktig for studiegjennomstrømning. Enkelte studieretninger på AFT, AITel og AMMT sliter med gjennomgående lave søknadstall. Disse avdelingene har et meget klart fokus på rekrutteringstiltak. AFT har vedtatt å opprettholde tilbudet om halvårig realfagskurs selv om dette nå ikke lenger vil gi studiepoeng. For teknologiutdanningene spesielt er manglende realfagskompetanse både hos søkerne og opptatte studenter en utfordring.

Søkerens holdninger til studie- og yrkesvalg er sammensatte og vil i mange tilfeller også være svært vanskelig å påvirke. Både AFT og AITel peker på konkrete tiltak for å rekruttere og beholde flere kvinnelige studenter. Kvinnedominerte utdanninger innenfor helse- og sosialfag har gjennomgående har god søkning, og disse er i noe mindre grad opptatt av kjønnsmessige skjevheter i rekrutteringssammenheng. Barnevernspedagogutdanning trekkes imidlertid fram som en utdanning hvor det spesielt skal satses på å rekruttere flere mannlige studenter.  

Gjennomstrømning

Fra departementets side er det klare forventninger om at flere studenter enn tidligere gjennomfører studiene på normert tid. Det har også direkte økonomiske konsekvenser.

Kvalitetsreformen krever tettere oppfølging av studentene. Avdelingenes arbeid med læringsmiljø og studiekvalitet foregår løpende. De avdelingsvise utfordringene vil være noe forskjellige; bl.a. ut fra studentenes inntakskvalitet, fagportefølje og hva avdelingene rår over av personellmessige ressurser. For helse- og sosialfagene vil utfordringene primært bestå i beholde og videreføre en høy gjennomføringsprosent i studiene. AFT peker på arbeidet med gjennomstrømning som et særskilt prioritert tiltak. Avdeling TØH, som gjennomgående har svært god søkning til sine studietilbud, vil forsterke innsatsen med supplerende undervisning i matematikk og statistikk og videreføre systematisk bruk studentassistenter av flere av fagene for å redusere frafallet under veis i studiet. Også ALT peker på flere konkrete tiltak for å øke ”energistrømmen” fra studentene i studie- og læringsprosessene. Med de problemer som har vært knyttet til studiet i matteknologi, kunne en ha forventet at AMMT hadde kommentert dette spesielt.

Høyskolen skal gi FoU-basert undervisning. Det vises til tiltakene avdelingene har pekt på under hovedpunktet forskning, utvikling og formidling.  

AFT og AITel har mindre bruk av ekstern sensur enn det høgskolens eksamensforskrift krever. Det bør komme tydelig fram i årsplanene at det tas sikte på å oppfylle minimumsnormen.

Relevans

Alle avdelingene peker på tiltak for å sikre og forsterke relevansen i sine studier. Eksempler på dette er videreutvikling av praksisstudier, gjesteforelesninger, alumniordninger og hospiteringsordninger. AFT tar sikte på å kvalitetssikre alle sine studieretninger mht til relevans i løpet av året.

Som en generell kommentar avslutningsvis under punktet om utdanning, bør det også pekes på at avdelingene har som et overordnet mål å fortsette implementeringen av kvalitetssystemet. Dette er svært viktig dersom systemet skal virke etter intensjonen.

Forskning, utvikling og formidling

NOKUT har stilt som krav til akkreditering at minst 20% av undervisning og veiledning på bachelornivå skal dekkes av ansatte med førstestillingskompetanse. På masternivå er kravet at minst 50 % av undervisning og veiledning skal dekkes av ansatte med førstestillingskompetanse, av disse må minst 25% være professorer.

Arbeidet med kompetansehevingsplaner er godt i gang på avdelingene. Det mangler imidlertid fortsatt noe på at alle har funnet en hensiktsmessig form, spesielt i forhold til i gi en aggregert oversikt for de enkelte program og likeledes hvordan tiltakene skal ressurssettes. Kompetansehevingsplan og årsplan bør foreligge til samme tid og behandles i Høgskolestyret som en felles sak. Kompetanseoversikter og konkrete kompetansehevingsplaner for utdanninger som ikke oppfyller NOKUTs krav til formell kompetanse , må ferdigferdigstilles innen en gitt frist. 

De avdelingsvise utfordringene er forskjellige. Spesielt helsefagutdanningene må fortsatt bruke noe ressurser til fylle krav til lektorkompetanse hos lærere. Variasjonen mellom avdelingene mht til kompetanseprofil er fortsatt stor. Det pekes imidlertid på en rekke tiltak som trekker i riktig retning for at HiST i sterkere grad skal framstå som en FoU-institusjon. 

· innrette aktivitet mot meritterende og kompetansegivende FoU-produksjon og mot publisering i vitenskapelige tidsskrifter

· strengere krav til tildeling av FoU-tid gjennom forpliktende søknader

· større fleksibilitet enn tidligere til å kunne ta ut FoU-tid i konsentrerte bolker

· systematisk bruk av FoU-koordinatorer på enkelte avdelinger

· utarbeiding av forpliktende kompetansehevingsplaner 

· mer bruk av II-erstillinger på områder hvor avdelingene selv mangler kompetanse eller ønsker ytterligere spissing innenfor etablerte satsingsområder

· flere konkrete prioriteringer i avdelingsstyrene på bestemte fagprofileringer og satsingsområder. 

· mange konkrete ønsker om flere stipendiatstillinger

· det går fortsatt for tregt å få flere tilsatte med professorkompetanse. To søknader om individuelt opprykk til professor er imidlertid under behandling   

AFT har satt som mål at de skal nå 25%  FoU-andel innnen 2010. Dette er ikke i tråd med høgskolens sentrale målsetting. Avdelingen peker på en rekke konkrete tiltak for å øke aktiviteten i 2006.

Avdeling TØH vil inngå forpliktende avtale med NTNU om et PhD-tilbud innen økonomisk analyse. Avdelingen tar også sikte på å institusjonalisere sabbatsordninger for vitenskapelig personale som er i ferd med å kvalifisere seg til professor.  

Internasjonalisering

Departementet har klare forventninger til internasjonalisering, både når det gjelder kunnskapstilfang og innhold i utdanningene, at det internasjonale kunnskapstilfanget brukes i forskning og utviklingsarbeid, og at det samarbeides internasjonalt gjennom formaliserte avtaler for studentutveksling og mobilitet av ansatte. 

Siste års studiekvalitetsundersøkelse viser at andelen studenter ved HiST som reiser ut for at ta deler av studiet sitt i utlandet er forholdsvis lav. I revidert handlingsplan for internasjonalisering er det satt som mål at 10 % av studentene ved HiST skal ha et utenlandsopphold av minst 3 måneders varighet.  Selv om avdelingene også her er forskjellige, pekes det på flere viktige tiltak som kan oppsummeres som følger:

· Til dels betydelig økning i tilfanget av engelskspråklige fagtilbud. 

· En tendens i retning av konsentrasjon og videreutvikling av eksisterende avtaler framfor å inngå mange nye.

· Mer helhetlig tenkning omkring avtalene til både å innbefatte studentutveksling, forskningssamarbeid og utvekslingsmuligheter både for faglig og administrativt tilsatt personale.

· Systematisk arbeid for å realisere handlingsplan for internasjonalisering.

Administrasjon, personal, helse, arbeidsmiljø og sikkerhet

HiST er fortsatt i en tidlig fase etter implementering av ny organisering av administrasjonen. Selv om mye nå fungerer etter intensjonen, er det fortsatt områder som trenger tydeligere ansvarssetting og grensedragning mellom høgskoleadministrasjonen og avdelingsadministrasjonene. Spesielt gjelder dette innenfor det studieadministrative området. 

Flere store administrative støttesystemer vil være under innføring og implementering i 2006. Det gjelder kvalitetssystem (EQS), nytt lønns- og personalsystem (SAP), elektronisk arkiv- og saksbehandlersystem (ePhorte), system for elektronisk fakturabehandling og innføring av nytt server- og operativsystem. 

Departementet er opptatt av det blir gitt nødvendig opplæring av personalet i forbindelse med innføring av nye administrative støttesystemer. Likeledes at høgskolen følger opp forventningene i kvalitetsreformen om å styrke faglig ledelse. Det vil være et felles ansvar for høgskoleadministrasjonen og avdelingene å følge opp dette. Fra sentralt nivå vil en videreføre seminarer med programansvarlige 1- 2 ganger hvert semester. Det vil også bli framforhandlet en ny særavtale som skal gi bedre lønnsbetingelser til programansvarlige med et klart definert personal- og/eller budsjettansvar. 

Flere avdelinger har konkrete tiltak på opplæring og kompetanseheving i sin administrative stab.  

Det arbeides systematisk med å ferdigstille strategiske planer på avdelingene.

AHS vil møte særskilte utfordringer gjennom til dels betydelige budsjettkutt som følge av reduksjon i studieplasser.

Avdelingens samfunnsrolle, eksternfinansiert virksomhet, randsoneinstitusjoner og innovasjon

I departementets målformuleringer for høyskolene sies det at de skal samarbeide med regionalt arbeidsliv og utvikle utdanningstilbud i samsvar med regionale kompetansebehov. 

Mye av avdelingenes samfunnsrolle er omtalt under punktet om utdanning. Flere har eksplisitte og tydelige mål på dette ved å levere utdanningstilbud som etterspørres regionalt og nasjonalt.

Av nye større tiltak i 2006 er omdisponering av studieplasser i grunnutdanning sykepleie til videreutdanning av jordmødre. 

TØH, AFT og AMMT skal samarbeide om et felles masterprogram innenfor økonomi, teknologi og ledelse.

For øvrig vises det til de enkelte avdelingenes årsplaner.

Forslag til vedtak:

Høgskolestyret tar avdelingens årsplaner til etterretning.

For året 2007 legges avdelingenes årsplaner og kompetansehevingsplaner fram som én felles sak for styret.

Avdelinger som har utdanninger som pr i dag ikke oppfyller NOKUTs minimumskrav til formell kompetanse i undervisnings- og forskerstillinger, skal ha utarbeidet forpliktende og ressurssatte kompetansehevingsplaner innen 01.03.06. 

